**Likumprojekta**

**„Fizisko personu elektroniskās identifikācijas likums”**

**sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts „Fizisko personu elektroniskās identifikācijas likums” (turpmāk – Likumprojekts) izstrādāts, pamatojoties uz Ministru kabineta 2011.gada 30.marta rīkojuma Nr.140 „Koncepcija par vienota autentifikācijas mehānisma ieviešanas iespējām valsts informācijas sistēmās” 2.punktā doto uzdevumu un Ministru kabineta 2011.gada 17.maija sēdes protokola (Nr.31 32.§) „Likumprojekts „Personu apliecinošu dokumentu likums”” 5.punktā doto uzdevumu. |
| 2. | Pašreizējā situācija un problēmas | Šobrīd, lai nodrošinātu lietotājiem piekļuvi elektroniskajiem pakalpojumiem, tiek izmantotas dažādas lietotāju identitātes apliecināšanas, jeb identifikācijas metodes. Elektroniskā paraksta pielietojuma tiesiskais statuss ir noteikts Elektronisko dokumentu likumā, personas apliecības (eID) pielietojuma tiesiskais statuss ir noteikts Personu apliecinošu dokumentu likumā. Šobrīd nepastāv vienots tiesiskais ietvars, kas elektroniskā vidē regulētu dažādu pieejamo un praksē pielietoto identifikācijas līdzekļu izmantošanu. Līdz ar to lietotāju identifikācijas jautājumi šobrīd tiek risināti individuāli katra konkrētā elektroniskā pakalpojuma ietvaros. Šādos gadījumos identifikācijas līdzekļa izmantošanas leģitimitāte tiek nodrošināta uz vienošanās pamata starp pakalpojumu sniedzēju, identifikācijas pakalpojuma nodrošinātāju un pakalpojuma saņēmēju, kā arī paredzot atsevišķas normas konkrēto publisko pakalpojumu regulējošos tiesību aktos.  Šādai, uz individuālu vienošanos balstītai, pieejai ir vairāki būtiski trūkumi:  1.individuālu vienošanos ķēdes nodrošināšana rada nesamērīgu slogu elektronisko pakalpojumu sniedzējam un nereti būtisku administratīvo slogu arī potenciālajam elektronisko pakalpojumu saņēmējam, tādējādi ierobežojot elektronisko pakalpojumu attīstību valstī kopumā;  2. pastāv zināma juridiskā nenoteiktība gadījumos, kad pastāv līgums starp elektroniskā pakalpojuma sniedzēju un identifikācijas pakalpojuma nodrošinātāju, elektroniskā pakalpojuma saņēmēju un identifikācijas pakalpojuma nodrošinātāju, taču nav vienošanās starp elektroniskā pakalpojuma sniedzēju un elektroniskā pakalpojuma saņēmēju par identifikācijas līdzekļa izmantošanu elektroniskā pakalpojuma saņemšanai. Piemēram, pastāv līgums starp Valsts reģionālās attīstības aģentūru (turpmāk – VRAA) un bankām, internetbanku identifikācijas līdzekļa izmantošanai, pastāv līgums starp fizisko personu un banku, internetbanku identifikācijas līdzekļa izmantošanai bankas pakalpojumu saņemšanai, taču nepastāv vienošanās starp fizisko personu un VRAA internetbanku identifikācijas līdzekļu izmantošanai elektronisko pakalpojumu saņemšanai. Turklāt, turpinot praksi katrā konkrēto publisko pakalpojumu regulējošajā tiesību aktā noteikt prasības identifikācijas rīkiem, kuri izmantojami pakalpojuma saņēmēja elektroniskai identifikācijai, veidojas sadrumstalota, tālākā perspektīvā nepārskatāma un praktiski nepārvaldāma personu elektronisko identifikāciju regulējoša tiesiskā bāze un izrietoši arī defragmentēts, nestandartizēts (gan tehnisko, gan no drošības prasību viedokļa) un uzturēšanā dārgs tehnisko līdzekļu kopums elektroniskās identifikācijas nodrošināšanai.  Šobrīd Eiropas Savienībā tiek izstrādāta Eiropas Parlamenta un Padomes Regulas projekts par elektronisko identifikāciju un uzticamības pakalpojumiem elektronisko darījumu veikšanai iekšējā tirgū. Iepriekš minētās regulas projektā ir paredzēts nodrošināt kopēju tiesisko regulējumu attiecībā uz elektroniskās identifikācijas un autentifikācijas savstarpēju atzīšanu un akceptēšanu pārrobežu līmenī. Lai nodrošinātu minēto procedūru, paredzēts noteikt uzraudzības iestādi, kuras uzdevums būs pārraudzīt uzticamības pakalpojumu sniedzējus (identifikācijas pakalpojuma sniedzējus), uzraudzīt kvalificētus uzticamības pakalpojumu sniedzējus un sniegt gada pārskatus Komisijai par uzraudzības pasākumiem.  Šobrīd Latvijā nav uzraudzības iestādes, kura varētu veikt identifikācijas pakalpojumu sniedzēju un Eiropas Parlamenta un Padomes Regulas projektā minēto uzticamības pakalpojumu sniedzēju pārraudzības funkciju. Minētajai problēmai ir komplicēts raksturs, jo tā ir jārisina kontekstā ar Elektronisko dokumentu likumā esošo problēmu, kur Datu valsts inspekcijas (turpmāk – DVI) kompetence ir noteikta daudz plašāka par fizisko personu datu aizsardzību.  Šobrīd, sniedzot personificētus publiskos pakalpojumus klātienē, personas identitātes apliecināšana pamatā notiek, personai uzrādot savu personu apliecinošu dokumentu. Lai nodrošinātu attiecīgo publisko pakalpojumu sniegšanas efektīvu pārnešanu uz elektronisko vidi, ir nepieciešams noteikt vienotas funkcionālās un drošības prasības personas identitātes apliecināšanas risinājumam elektroniskajā vidē, kuras izpildot elektroniskajā vidē tiktu nodrošināts analogs personu apliecinoša dokumenta uzrādīšanai klātienē. |
| 3. | Saistītie politikas ietekmes novērtējumi un pētījumi | Projekts šo jomu neskar |
| 4. | Tiesiskā regulējuma mērķis un būtība | Likumprojekta mērķis ir noteikt fizisko personu elektroniskās identifikācijas tiesisko statusu elektroniskajā vidē. Identifikācijas process Likumprojekta izpratnē tiek attiecināts tikai uz fiziskajām personām.  Šā likuma normas netiks piemērojamas attiecībā uz elektronisko iekārtu un sistēmu savstarpējās atpazīšanas procesiem.  Likumprojekta mērķis ir situācijā, kad kāds pakalpojums personai ir pieejams, ierodoties klātienē un uzrādot personu apliecinošu dokumentu, un šis pakalpojums ir pieejams elektroniskā veidā, nodrošināt iespēju saņemt šo pašu pakalpojumu arī elektroniskā veidā, izmantojot Likumprojektā noteikto identifikācijas procesu, kurš būtu pielīdzināms personas identitātes pārbaudei klātienē attiecībā uz konkrēto pakalpojumu. Lai nodrošinātu minēto identifikācijas procesu, Likumprojektā definēti divi personas elektroniskās identifikācijas veidi - „kvalificēta personas elektroniskā identifikācija” un „paaugstinātas drošības kvalificēta personas elektroniskā identifikācija”. Kvalificētas personas elektroniskā identifikācijas drošības līmenis atbildīs minimālajām prasībām attiecībā uz identifikācijas procesu, kurš būtu pielīdzināms personas identitātes pārbaudei klātienē. Paaugstinātas drošības kvalificētai personas elektroniskajai identifikācijai tiks izvirzītas paaugstinātas drošības prasības. Likumprojekts nenosaka tehniskus ierobežojumus kvalificētai personas elektroniskajai identifikācijai un paaugstinātas drošības kvalificētai personas elektroniskajai identifikācijai, taču paredz attiecīgu prasību noteikšanu deleģēt Ministru kabinetam.  No Likumprojekta izrietošajos Ministra kabineta noteikumos tiks noteiktas tehniskās un organizatoriskās prasības kvalificētai personas elektroniskajai identifikācijai un paaugstinātas drošības kvalificētai personas elektroniskajai identifikācijai. Paredzēts izveidot darba grupu, lai izstrādātu prasības attiecībā uz šiem identifikācijas līdzekļiem un informācijas tehnoloģijām. Minētajos noteikumos paredzēts noteikt, ka paaugstinātas drošības kvalificētas personas elektroniskās identifikācijas minimālās tehniskās un organizatoriskās prasības būs eID drošības prasību līmenī (atbilstoši Eiropas STORK (Secure idenTity acrOss boRders linKed) projektā noteiktajam QAA 4 (Quality Authentication Assurance levels) līmenim). Savukārt kvalificētai personas elektroniskajai identifikācijai minimālās tehniskās un organizatoriskās prasības paredzēts noteikt internetbanku identifikācijas izmantojot kodu karti līmenī (atbilstoši Eiropas STORK (Secure idenTity acrOss boRders linKed) projektā noteiktajam QAA 2 (Quality Authentication Assurance levels) līmenim). Darba grupā paredzēts pieaicināt speciālistus no Latvijas Informācijas un komunikācijas tehnoloģijas asociācijas (LIKTA), Latvijas atvērto tehnoloģiju asociācijas (LATA), Latvijas komercbanku asociācijas, Latvijas Nacionālā arhīva un Satversmes aizsardzības biroja (SAB).  Ja atsevišķas nozares pakalpojuma sniedzēju Likumprojektā noteiktais kvalificētas personas elektroniskās identifikācijas līmenis neapmierina, piemēram, vēlēšanas, medicīnas nozare, pastāv iespēja atsevišķu nozaru pakalpojumu regulējošajos speciālajos normatīvajos aktos noteikt, ka izmantojama tikai paaugstinātas drošības kvalificēta personas elektroniskā identifikācija.  No Likumprojekta izrietošajos Ministra kabineta noteikumos tiks noteikta kārtība kādā tiek paredzēta paaugstinātas drošības kvalificēta personas elektroniskā identifikācija elektroniskās identifikācijas pakalpojuma saņēmējiem. Minētajos noteikumos paredzēts noteikt saskaņošanas kārtību, kā arī kārtību, kādā veicama risku analīze gadījumos, kad elektroniskā pakalpoja sniedzējs izlemj noteikt, ka pakalpojuma saņemšanai izmantojama tikai paaugstinātas drošības kvalificēta personas elektroniskā identifikācija.  Lai neradītu liekus šķēršļus elektronisko pakalpojumu izmantošanai un fizisko personu identifikācijai, kura neatbildīs kvalificētai personas elektroniskajai identifikācijai vai paaugstinātas drošības kvalificētai personas elektroniskajai identifikācijai, identifikācija tiks uzskatīta par notikušu un atbilstošu personas identitātes pārbaudei klātienē arī tajos gadījumos, ja veikta personas identifikācija un puses ir rakstveidā vienojušās par identifikācijas līdzekļu izmantošanu.  Brīdī, kad Likumprojekts stāsies spēkā, esošie līgumi starp elektronisko pakalpojumu sniedzējiem un personas elektroniskās identifikācijas pakalpojumu sniedzējiem paliks spēkā un to statuss nemainīsies. Līdz ar to elektronisko pakalpojumu sniedzēji varēs izmantot personas elektroniskās identifikācijas pakalpojumu sniedzēju piedāvātos pakalpojumus balstoties uz esošo rakstveida vienošanos.  Šobrīd Eiropā nav noteikts vienots tiesiskais regulējums attiecībā uz personām ,kuras nav iekļautas attiecīgās valsts iedzīvotāju uzskaites reģistrā – Latvijā Iedzīvotāju reģistrs, identifikāciju un nav noteikts vienots mehānisms kā nepārprotami identificēt šādas personas, savukārt Eiropas Parlamenta un Padomes Regulas projekts par elektronisko identifikāciju un uzticamības pakalpojumiem elektronisko darījumu veikšanai iekšējā tirgū nav attiecināms uz nacionālo tiesisko regulējumu attiecība uz elektronisko identifikāciju katrā konkrētajā dalībvalstī. Likumprojekts nosaka, ka kvalificēta personas elektroniskā identifikācijas pakalpojuma sniedzēja sniegtie identifikācijas pakalpojumi personām, kuri nav iekļauti Latvijas Republikas Iedzīvotāju reģistrā, netiek uzskatīti par kvalificētiem, šādā gadījumā identifikācijas pakalpojumu sniegšana notiek saskaņā ar normatīvajiem aktiem par elektroniskajiem pakalpojumiem, kuri regulē konkrēto elektronisko pakalpojumu sniegšanu. Kamēr Eiropā nav noteikts vienots regulējums un nav noteikts vienots mehānisms kā nepārprotami identificēt personas ,kuras nav iekļautas attiecīgās valsts iedzīvotāju uzskaites reģistrā – Latvijā Iedzīvotāju reģistrs, pastāv iespēja veikt personas identifikāciju, ja puses ir rakstveidā vienojušās par identifikācijas līdzekļu izmantošanu.  Paredzēts, ka institūcijas, kuras sniedz elektroniskos pakalpojumus, nodrošinās minēto pakalpojumu saņemšanu, izmantojot kvalificētu personas elektronisko identifikāciju un paaugstinātas drošības kvalificētu personas elektronisko identifikāciju.  Likumprojekts atrisinās juridiskās nenoteiktības gadījumus, kad pastāv līgums starp elektroniskā pakalpojuma sniedzēju un identifikācijas pakalpojuma nodrošinātāju, elektroniskā pakalpojuma saņēmēju un identifikācijas pakalpojuma nodrošinātāju, taču nav vienošanās starp elektroniskā pakalpojuma sniedzēju un elektroniskā pakalpojuma saņēmēju par identifikācijas līdzekļa izmantošanu elektroniskā pakalpojuma saņemšanai.  Ņemot vērā, ka kvalificētas personas elektroniskās identifikācijas un paaugstinātas drošības kvalificētas personas elektroniskās identifikācijas process Likumprojekta izpratnē tiks pielīdzināts personas identitātes pārbaudei klātienē uzrādot personu apliecinošu dokumentu, viens no svarīgiem procesa elementiem būs identificējamās personas statusa noteikšana (vai persona ir dzīva, vai nav mainījies personas statuss). Minēto funkcionalitāti paredzēts nodrošināt izmantojot identifikācijas datu validēšanu attiecībā pret Iedzīvotāju reģistru. Rezultātā tiks nodrošināts svarīgs papildus drošības elements, jo, pirms persona tiek reģistrēta Iedzīvotāju reģistrā, tiek veikts ar personas identitātes apliecināšanu saistīts drošības pasākumu kopums. Ņemot vērā, ka šobrīd datu validēšana attiecībā pret Iedzīvotāju reģistru ir maksas pakalpojums, lai nesadārdzinātu identifikācijas pakalpojumu, būs nepieciešams kvalificētas personas elektroniskās identifikācijas un paaugstinātas drošības kvalificētas personas elektroniskās identifikācijas pakalpojuma sniedzējiem datu validēšanu attiecībā pret Iedzīvotāju reģistru nodrošināt bez maksas.  Ja persona savu gribu saņemt/izmantot elektroniskās identifikācijas pakalpojumus no personas elektroniskās identifikācijas pakalpojuma sniedzēja izteikusi pirms attiecīgais personas elektroniskās identifikācijas pakalpojuma sniedzējs ir ieguvis kvalificētas personas elektroniskās identifikācijas pakalpojumu sniedzēja statusu nav nepieciešams atkārti izteikt gribu saņemt/izmantot elektroniskās identifikācijas pakalpojumus. Attiecībā uz elektroniskās identifikācijas līdzekļiem, kas izsniegti pirms kvalificētas personas elektroniskās identifikācijas pakalpojumu sniedzēja statusa saņemšanas, atbildību par to atbilstību normatīvajos aktos noteiktām prasībām uzņemas par kvalificētu personas elektroniskās identifikācijas pakalpojumu sniedzēju kļuvušais personas elektroniskās identifikācijas pakalpojuma sniedzējs.  Identifikācijas procesā informācijas apmaiņā starp personas identifikācijas pakalpojuma sniedzēju un elektronisko pakalpojumu sniedzēju apstrādāti tiks tikai autentifikācijas apliecinājumā iekļautie personas dati.  Lai atrisinātu problēmu ar uzraudzības iestādi Latvijā likumprojekts paredz deleģēt uzdevumu Vides aizsardzības un reģionālās attīstības ministrijai (turpmāk – VARAM) sadarbībā ar Tieslietu ministriju, Satiksmes ministriju un Aizsardzības ministriju līdz 2013.gada 1.oktobrim sagatavot un vides aizsardzības un reģionālās attīstības ministram iesniegt Ministru kabinetā informatīvo ziņojumu ar pamatotiem un vispusīgi izvērtētiem priekšlikumiem par kompetento un atbildīgo iestādi kvalificētu un paaugstinātas drošības kvalificētu personas elektroniskās identifikācijas pakalpojumu sniedzēju uzraudzību.  Likumprojektā tiks paredzēti pārejas noteikumi, lai nodrošinātu laiku deleģēto noteikumu projektu izstrādei, kā arī laiku identifikācijas pakalpojuma sniedzējiem iziet reģistrāciju. |
| 5. | Projekta izstrādē iesaistītās institūcijas | Projekts šo jomu neskar |
| 6. | Iemesli, kādēļ netika nodrošināta sabiedrības līdzdalība | Projekts šo jomu neskar |
| 7. | Cita informācija | Nav |

|  |  |  |
| --- | --- | --- |
| II. Tiesību akta projekta ietekme uz sabiedrību | | |
| 1. | Sabiedrības mērķgrupa | **Elektronisko pakalpojumu sniedzēji.** Valsts un pašvaldību iestādes, kā arī tiesas, kuras sniedz elektroniskos pakalpojumus, banku sektors, uzņēmumi, kuri nodarbojas ar savu pakalpojumu sniegšanu elektroniskajā vidē.  **Kvalificēta un paaugstinātas drošības kvalificēta identifikācijas pakalpojuma sniedzēji.** Latvijas Valsts radio un televīzijas centrs, banku sektors (2012. gada 1. pusgadā maksājumu pakalpojumus sniedza 20 Latvijā reģistrētas bankas), uzņēmumi, kuri nodarbojas ar savu pakalpojumu sniegšanu elektroniskajā vidē un paši nodrošina personu identifikāciju un, kuri nolems kļūt par kvalificēta vai paaugstinātas drošības kvalificēta identifikācijas pakalpojuma sniedzēju.  **Elektronisko pakalpojuma saņēmēji.** Latvijas pilsoņi un nepilsoņi, kuri ir tiesīgi slēgt līgumu identifikācijas pakalpojuma saņemšanai. |
| 2. | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Nav |
| 3. | Tiesiskā regulējuma finansiālā ietekme | Nav |
| 4. | Tiesiskā regulējuma nefinansiālā ietekme | Projekts šo jomu neskar |
| 5. | Administratīvās procedūras raksturojums | Likumprojektā iekļautais regulējums būtiski samazinās administratīvo slogu pakalpojumu sniedzējiem un saņēmējiem, jo aizstās šobrīd individuālu vienošanos ķēdes nodrošināšanu, kas rada nesamērīgu slogu elektronisko pakalpojumu sniedzējam un nereti būtisku administratīvo slogu arī potenciālajam elektronisko pakalpojumu saņēmējam, tādējādi ierobežojot elektronisko pakalpojumu attīstību valstī kopumā. |
| 6. | Administratīvo izmaksu monetārs novērtējums | Projekts šo jomu neskar |
| 7. | Cita informācija | Nav |

|  |  |  |  |  |  |
| --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | |
| **Rādītāji** | **2013. gads** | | Turpmākie trīs gadi (tūkst. latu) | | |
| **2014** | **2015** | **2016** |
| Saskaņā ar valsts budžetu kārtējam gadam | Izmaiņas kārtējā gadā, salīdzinot ar budžetu kārtējam gadam | Izmaiņas, salīdzinot ar kārtējo (2012) gadu | Izmaiņas, salīdzinot ar kārtējo (2012) gadu | Izmaiņas, salīdzinot ar kārtējo (2012) gadu |
| 1 | 2 | 3 | 4 | 5 | 6 |
| 1. Budžeta ieņēmumi: | nav precīzi aprēķināms | nav precīzi aprēķināms | nav precīzi aprēķināms | nav precīzi aprēķināms | nav precīzi aprēķināms |
| 1.1. valsts pamatbudžets, tai skaitā ieņēmumi no maksas pakalpo-jumiem un citi pašu ieņēmumi | nav precīzi aprēķināms | nav precīzi aprēķināms | nav precīzi aprēķināms | nav precīzi aprēķināms | nav precīzi aprēķināms |
| 1.2. valsts speciālais budžets | nav precīzi aprēķināms | nav precīzi aprēķināms | nav precīzi aprēķināms | nav precīzi aprēķināms | nav precīzi aprēķināms |
| 1.3. pašvaldību budžets | nav precīzi aprēķināms | nav precīzi aprēķināms | nav precīzi aprēķināms | nav precīzi aprēķināms | nav precīzi aprēķināms |
| 2. Budžeta izdevumi: | nav precīzi aprēķināms | nav precīzi aprēķināms | nav precīzi aprēķināms | nav precīzi aprēķināms | nav precīzi aprēķināms |
| 2.1. valsts pamatbudžets | nav precīzi aprēķināms | nav precīzi aprēķināms | nav precīzi aprēķināms | nav precīzi aprēķināms | nav precīzi aprēķināms |
| 2.2. valsts speciālais budžets | nav precīzi aprēķināms | nav precīzi aprēķināms | nav precīzi aprēķināms | nav precīzi aprēķināms | nav precīzi aprēķināms |
| 2.3. pašvaldību budžets | nav precīzi aprēķināms | nav precīzi aprēķināms | nav precīzi aprēķināms | nav precīzi aprēķināms | nav precīzi aprēķināms |
| 3. Finansiālā ietekme: | nav precīzi aprēķināms | nav precīzi aprēķināms | nav precīzi aprēķināms | nav precīzi aprēķināms | nav precīzi aprēķināms |
| 3.1. valsts pamatbudžets | nav precīzi aprēķināms | nav precīzi aprēķināms | nav precīzi aprēķināms | nav precīzi aprēķināms | nav precīzi aprēķināms |
| 3.2. speciālais budžets | nav precīzi aprēķināms | nav precīzi aprēķināms | nav precīzi aprēķināms | nav precīzi aprēķināms | nav precīzi aprēķināms |
| 3.3. pašvaldību budžets | nav precīzi aprēķināms | nav precīzi aprēķināms | nav precīzi aprēķināms | nav precīzi aprēķināms | nav precīzi aprēķināms |
| 4. Finanšu līdzekļi papildu izde­vumu finansēšanai (kompensējošu izdevumu samazinājumu norāda ar "+" zīmi) | X | nav precīzi aprēķināms | nav precīzi aprēķināms | nav precīzi aprēķināms | nav precīzi aprēķināms |
| nav precīzi aprēķināms | nav precīzi aprēķināms | nav precīzi aprēķināms | nav precīzi aprēķināms |
| nav precīzi aprēķināms | nav precīzi aprēķināms | nav precīzi aprēķināms | nav precīzi aprēķināms |
| 5. Precizēta finansiālā ietekme: | X | nav precīzi aprēķināms | nav precīzi aprēķināms | nav precīzi aprēķināms | nav precīzi aprēķināms |
| 5.1. valsts pamatbudžets | nav precīzi aprēķināms | nav precīzi aprēķināms | nav precīzi aprēķināms | nav precīzi aprēķināms |
| 5.2. speciālais budžets | nav precīzi aprēķināms | nav precīzi aprēķināms | nav precīzi aprēķināms | nav precīzi aprēķināms |
| 5.3. pašvaldību budžets | nav precīzi aprēķināms | nav precīzi aprēķināms | nav precīzi aprēķināms | nav precīzi aprēķināms |
| 6. Detalizēts ieņēmumu un izdevu­mu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | Nav. | | | | |
| 6.1. detalizēts ieņēmumu aprēķins | Nav. | | | | |
| 6.2. detalizēts izdevumu aprēķins | Nav. | | | | |
| 7. Cita informācija | Šobrīd Latvijā ir identificēta problēma saistībā ar uzraudzības iestādi, kurai būs jānodrošina kvalificēta personas elektroniskās identifikācijas pakalpojumu sniedzēja uzraudzība. Minēto problēmu nepieciešams skatīt sasaistē ar:  1. Elektronisko dokumentu likuma 19.pantā noteikto uzticamu sertifikācijas pakalpojumu sniedzēju uzraudzības funkciju, kuru šobrīd nodrošina DVI, taču DVI ir norādījusi, ka Elektronisko dokumentu likuma 19.pantā noteiktās funkcijas ir daudz plašākas par fizisko personu datu aizsardzību, līdz ar to arī Elektronisko dokumentu likumā minēto funkciju izpildei nepieciešama atsevišķa uzraudzības iestāde.  2. Kvalificētu uzticamības pakalpojumu sniedzēju uzraudzības pasākumiem saistībā ar topošo Eiropas Parlamenta un Padomes Regulas projektu par elektronisko identifikāciju un uzticamības pakalpojumiem elektronisko darījumu veikšanai iekšējā tirgū.  3. Nacionālās kompetentās iestādes izveidošanu, kura paredzēta Eiropas Parlamenta un Padomes direktīvā par pasākumiem augsta kopējā tīklu un informācijas drošības līmeņa nodrošināšanai Eiropas Savienībā (turpmāk – nacionālā kompetentā iestāde) un kuras funkcijas paredz nodrošināt interneta, privāto tīklu un informācijas sistēmu drošību.  Lai efektīvi risinātu šo četru funkciju nodrošināšanu, būtu racionāli izveidot centralizētu Latvijas IT drošības pārvaldības modeli, kur vienkopus būtu koncentrēta valsts IT drošības kompetence. Ņemot vērā, ka uzraudzības iestādes, kura nodrošinās kvalificēta personas elektroniskās identifikācijas pakalpojumu sniedzēja uzraudzību, darbinieku kvalifikācija un darba apjoms ir līdzīgs, kā nacionālās kompetentās iestādes darbinieku kvalifikācija un darba apjoms, saskaņā ar Eiropas Parlamenta un Padomes direktīvā par pasākumiem augsta kopējā tīklu un informācijas drošības līmeņa nodrošināšanai Eiropas Savienībā ietekmes novērtējumu, būtu nepieciešami seši pilna laika darbinieki ar vidējām izmaksām 300 000 LVL pirmajā gadā un 250 000 LVL turpmākajos gados, ja šos pienākumus uztic jau izveidotai institūcijai un aptuveni 600 000 LVL pirmajā gadā un aptuveni 500 000 LVL turpmākajos gados, ja veido jaunu institūciju. Jāņem vērā, ka, ja tiek izveidota jauna institūcija, tad 1. līdz 3.punktā minēto funkciju nodrošināšanai nebūs jāveido jauna institūcija.  No augstāk minētā var secināt, ka nepieciešams pieņemt lēmumu, par jaunas uzraudzības iestādes izveidošanu, vai jau esošas iestādes funkciju paplašināšanu, pie kam problēma jārisina sasaistē ar visiem četriem augstāk minētajiem uzdevumiem, lai efektīvi veiktu augstāk minēto funkciju nodrošināšanu. Tāpēc likumprojekta protokollēmums paredz izstrādāt ziņojumu, balstoties uz kuru varētu lemt par uzraudzības iestādi, kurai būs jānodrošina kvalificēta personas elektroniskās identifikācijas pakalpojumu sniedzēja uzraudzība sasaistē ar uzticamu sertifikācijas pakalpojumu sniedzēju uzraudzību (elektroniskais paraksts), kvalificētu uzticamības pakalpojumu sniedzēju uzraudzības pasākumiem saistībā ar topošo Eiropas Parlamenta un Padomes Regulas projektu par elektronisko identifikāciju un uzticamības pakalpojumiem elektronisko darījumu veikšanai iekšējā tirgū un nacionālās kompetences iestādi.  Lai nodrošinātu kvalificētiem un paaugstinātas drošības kvalificētiem personas elektroniskās identifikācijas pakalpojumu sniedzējiem iespēju personas datu validāciju attiecībā pret Iedzīvotāju reģistru, Iedzīvotāju reģistram ir jāizveido saskarne datu pārbaudei un jānodrošina tās darbināšana. Ievērojot paredzamo ievērojamo transakciju apjomu, kā arī to, ka par kvalificētu personas elektroniskās identifikācijas pakalpojumu sniedzēju varēs kļūt ikviena fiziska vai juridiska persona un to, ka nodomu turpināt sniegt šādus pakalpojumus ir izteikušas visas vadošās Latvijas bankas, Iedzīvotāju reģistra patlaban pieejamās jaudas un tehniskie risinājumi nebūs piemēroti šādu prasību nodrošināšanai, jo ir bijuši plānoti un uzturēti ievērojami šaurākam pielietojumam.  Var identificēt divus personas datu validācijas tehniskā risinājuma arhitektūras modeļus:  a) bezsaistes (offline) validācijas arhitektūras modelis;  b) tiešsaistes (online) validācijas arhitektūras modelis.  Bezsaistes modelī Iedzīvotāju reģistrs darītu pieejamas personu datubāzes kopijas, ko identifikācijas pakalpojumu sniedzēji regulāri lejupielādētu uz saviem resursiem, lai izmantotu personas datu pārbaudei elektroniskās identifikācijas brīdī.  **Bezsaistes modeļa priekšrocības:**   * Iedzīvotāja reģistra sistēmu pieejamība ir nepieciešama vienīgi regulārai reģistra datubāzu kopiju lejupielādei. Tā nav nepieciešama katras elektroniskās identifikācijas transakcijas veikšanas brīdī.   **Bezsaistes modeļa trūkumi:**   * personas datu aizsardzības pārkāpumi. Lai nodrošinātu identifikācijas pakalpojumu sniedzēju darbu, lejupielādei pieejamās Iedzīvotāju reģistra kopijas saturētu pilnu reģistra datu kopiju - datus par visām personām (vismaz vārds, uzvārds, personas kods un statuss). Tā kā lejupielādes brīdī Iedzīvotāju reģistrs zaudētu kontroli pār šādām datubāzēm, tā rīcībā nebūtu nekādu tehnisku līdzekļu, lai nodrošinātu šo datu izmantošanu vienīgi tiesību aktos paredzētajiem mērķiem. Cita starpā, Iedzīvotāju reģistram nebūtu mehānismu kā kontrolēt iepriekš ielādētu datubāzu turpmāku izmantošanu arī tādiem identifikācijas pakalpojumu sniedzējiem, kas nākotnē vairs nenodrošinātu minēto pakalpojumu sniegšanu. Tas savukārt var izsaukt sūdzības par personas datu apstrādes pārkāpumiem, ko analizējot pēdējā laikā aktualizētās diskusijas par ārstniecības personāla un citu personu grupu datu aizsardzību, ir secināms, ka šāda situācija būtu vērtējama kā īpaši nelabvēlīga. * datu novecošana un elektroniskās identifikācijas fakta apstrīdēšana. Tā kā identifikācijas pakalpojumu sniedzēji veiktu datubāzu lejupielādi noteiktos laika intervālos, tas nozīmētu neizbēgamu iespējamo datu novecošanu starplaikos (dati faktiskajā Iedzīvotāju reģistrā vienmēr atšķirtos no datiem, kas ietverti pēdējā lejupielādei sagatavotā kopijā). Papildus tam ir jāņem vērā, ka Iedzīvotāju reģistram nebūtu nekādu kontroles mehānismu kā nodrošināt maksimāli svaigas datu kopijas izmantošanu elektroniskās identifikācijas transakcijas laikā, jo par datu kopijas lejupielādi būtu atbildīgs identifikācijas pakalpojumu sniedzējs. Līdz ar to tiktu pieļautas sarežģīti izmeklējamas strīdus situācijas, kur personai apstrīdot elektroniskās identifikācijas faktu varētu rasties strīdi par identifikācijas laikā izmantotajiem personas datiem un to atbilstību Iedzīvotāju reģistra datiem.   **Bezsaistes modeļa izmaksas: 340 000 Ls (nav iekļauts PVN)**   |  |  | | --- | --- | | **Datu bāzes serveris, aplikāciju serveri, disku masīvi, tīkla iekārtas** | **265 000** | | **Licences** | **75 000** |   Tiešsaistes modelī identifikācijas pakalpojumu sniedzēji vērstos pie Iedzīvotāju reģistra sistēmām tiešsaistes režīmā katras elektroniskās identifikācijas transakcijas gadījumā un tiešsaistē saņemtu informāciju par personas datu atbilstību Iedzīvotāju reģistrā ietvertajiem datiem.  **Tiešsaistes modeļa priekšrocības:**   * maksimāla personas datu aizsardzība. Tā kā Iedzīvotāju reģistrs šajā modelī nenodrošinās datu kopiju lejupielādes iespējas un vienīgi sniegs atbildi par personas datu atbilstību reģistrā (nevis izsniegs faktiskos datus), nedz identifikācijas pakalpojumu sniedzējiem, nedz potenciāli trešajām personām, netiks radīti apstākļi masveida personas datu ievākšanai/noplūdei. * datu aktualitāte un patiesums. Tā kā personas datu pārbaude notiks tiešsaistē, tiks iegūta precīza informācija par personas datu atbilstību tieši tādiem Iedzīvotāju reģistrā ietvertiem datiem, kādi ir bijuši konstatējami konkrētās elektroniskās identifikācijas transakcijas veikšanas brīdī, minimizējot jebkādus strīdus gadījumus.   **Tiešsaistes modeļa trūkumi:**   * Iedzīvotāju reģistrs kļūst par kritiskas atteices punktu elektroniskās identifikācijas pakalpojumu sniedzējiem. Šādā modelī, Iedzīvotāju reģistram ir jāspēj nodrošināt savu sistēmu pieejamība ne zemākā līmenī kā pašu identifikācijas pakalpojumu sniedzēju sistēmām. Ievērojot IKT risinājumu augstas pieejamības risinājumu izveides īpatnības, šāda prasība var radīt salīdzinoši augstākas modeļa ieviešanas izmaksas (tomēr vienlaikus sasniegtais efekts radītu arīdzan pozitīvu blakus efektu, uzlabojot reģistra pieejamību arī citu elektronisko pakalpojumu procesos).   **Tiešsaistes modeļa izmaksas: 1 980 000 Ls (nav iekļauts PVN)**   |  |  | | --- | --- | | **Datu bāzes serveris, aplikāciju serveri, disku masīvi, tīkla iekārtas** | **680 000** | | **Licences** | **700 000** | | **Programmatūras izstrāde un iekārtu konfigurēšana** | **600 000** |   **Secinājumi:**  Ievērojot lielo personas datu aizsardzības pārkāpumu risku, kā arī datu novecošanas un ar to saistīto iespējamo strīdu riskus, bezsaistes modeļa ieviešana būtu nevēlama. Fizisko personu elektroniskās identifikācijas likumprojekta ieviešanas atbalstam ir izmantojams tiešsaistes Iedzīvotāju reģistra validācijas pakalpojumu arhitektūras modelis, veidojot Iedzīvotāju reģistru par augstas pieejamības resursu centru, nepieļaujot masveida personas kodu un citu personas datu lejupielādi trešajām personām, tā vietā sniedzot tūlītēju un patiesu informāciju par personas datu atbilstību reģistrā ietvertajiem datiem.  Lēmumu par konkrētā modeļa izvēli būs jāpieņem izstrādājot likumprojekta 20.pantā deleģētos Ministru kabineta noteikumus, kur tiks noteiktas tehniskās un organizatoriskās prasības attiecībā uz kvalificētu personas elektronisko identifikāciju. Finansējumu abiem risinājumiem plānots nodrošināt Eiropas Reģionālās attīstības fonda finansējuma ietvaros.  Paredzamas izmaksas institūcijām, kuras ir elektronisko pakalpojumu sniedzēji, jo būs jānodrošina kvalificēta personas elektroniskās identifikācijas pakalpojumu sniedzēju izsniegto identifikācijas līdzekļu izmantošana. Ņemot vērā VRAA sniegto informāciju, šāda identifikācijas moduļa izstrāde var izmaksāt līdz LVL 10 000 bez PVN atkarībā no elektronisko pakalpojumu sniedzēja informācijas sistēmas tehniskās specifikas. Šobrīd VRAA jau ir realizēts tehniskais risinājums identifikācijas modulim, kurā iekļauti visi potenciālie kvalificēta personas elektroniskās identifikācijas pakalpojumu sniedzēji. Līdz ar to, lai optimizētu izmaksas, kuras saistītas ar identifikācijas moduļu iestrādi elektronisko pakalpojumu sniedzēju sistēmās, pastāv risinājums, kurā elektronisko pakalpojumu sniedzēji var iestrādāt savā sistēmā tikai vienu moduli, kurš savienots ar VRAA identifikācijas moduli (šāda moduļa izstrāde var izmaksāt līdz LVL 10 000 bez PVN), nevis veidot saskarnes ar katru kvalificēta personas elektroniskās identifikācijas pakalpojumu sniedzēju.  Aptuvenais valsts un pašvaldību iestāžu skaits, kuras sniedz elektroniskos pakalpojumus, un kurām būs jānodrošina kvalificēta personas elektroniskās identifikācijas pakalpojumu sniedzēju izsniegto identifikācijas līdzekļu izmantošana:   |  |  | | --- | --- | | Valsts un pašvaldību iestādes, kurām jau darbojas saskarne ar VRAA identifikācijas moduli. | 8 | | Valsts un pašvaldību iestādes, kurām būs jāizlemj par saskarņu veidošanu ar kvalificēta personas elektroniskās identifikācijas pakalpojumu sniedzējiem vai VRAA identifikācijas moduli. | 15 |   Par papildu finansējuma piešķiršanu tiks lemts Ministru kabinetā gadskārtējā valsts budžeta projekta sagatavošanas un izskatīšanas procesā kopā ar visu ministriju un citu centrālo valsts iestāžu prioritāšu pieprasījumiem. | | | | |

|  |  |  |
| --- | --- | --- |
| IV. Tiesību akta projekta ietekme uz spēkā esošo tiesību normu sistēmu | | |
| 1. | Nepieciešamie saistītie tiesību aktu projekti | Iekšlietu ministrijai līdz 2014.gada 1.februārim būs jāveic grozījumi tiesību aktu projektos, lai paredzētu iespēju kvalificēta un paaugstinātas drošības kvalificēta personas elektroniskās identifikācijas pakalpojuma sniedzējiem personas elektronisko identifikācijas datu atbilstības pārbaudi attiecībā pret Iedzīvotāju reģistru nodrošināt bez maksas.  VARAM līdz 2014.gada 1.februārim būs jāizstrādā Ministru kabineta noteikumus par kvalificētu un paaugstinātas drošības kvalificētu personas elektroniskās identifikācijas pakalpojumu sniedzēju uzraudzības iestādes funkcijām un pienākumiem.  VARAM līdz 2015.gada 1.jūlijam būs jāizstrādā sekojošus Ministru kabineta noteikumus par:  1. Tehniskajām un organizatoriskajām prasībām elektronisko pakalpojumu sniedzējam saņemot kvalificētus vai paaugstinātas drošības kvalificētus personas elektronisko identifikācijas pakalpojumus.  2. Kārtību kādā tiek paredzēta paaugstināta drošības kvalificēta personas elektroniskā identifikācija elektronisko pakalpojumu sniedzējiem.  3. Kvalificētu personas elektroniskās identifikācijas pakalpojumu sniegšanas informācijas sistēmu, iekārtu un procedūru drošības aprakstā norādāmo informāciju.  4. Paaugstinātas drošības kvalificētu personas elektroniskās identifikācijas pakalpojumu sniegšanas informācijas sistēmu, iekārtu un procedūru drošības aprakstā norādāmo informāciju.  5. Kvalificēta un paaugstinātas drošības kvalificēta personas elektroniskās identifikācijas pakalpojumu sniedzēja minimālo apdrošināšanas summu, apdrošināšanas termiņu, kā arī izņēmuma gadījumus, kad apdrošināšanas sabiedrība nesedz kvalificēta un paaugstinātas drošības kvalificēta personas elektroniskās identifikācijas pakalpojumu sniedzēja radušos zaudējumus.  6. Tehniskajam un organizatoriskajām prasībām, kādām atbilst kvalificēts personas elektroniskās identifikācijas pakalpojumu sniedzējs, autentifikācija, personas elektroniskās identifikācijas līdzekļi, kā arī kārtību, kādā tiek nodrošināta kvalificētu personas elektronisko identifikācijas līdzekļu darbības izbeigšana, veicama personas elektroniskās identifikācijas droša pārbaude un autentifikācijas apliecinājuma izsniegšana un glabāšana, kā arī elektroniskās identifikācijas pakalpojumu sniegšanas informācijas sistēmu, iekārtu un procedūru drošības pārbaudes kārtību un termiņiem.  7. Tehniskajām un organizatoriskajām prasībām, kādām atbilst paaugstinātas drošības kvalificēts personas elektroniskās identifikācijas pakalpojumu sniedzējs, autentifikācija, personas elektroniskās identifikācijas līdzekļi, kā arī kārtību, kādā tiek nodrošināta paaugstinātas drošības kvalificētu personas elektronisko identifikācijas līdzekļu darbības izbeigšana, veicama personas elektroniskās identifikācijas droša pārbaude un autentifikācijas apliecinājuma izsniegšana un glabāšana, kā arī elektroniskās identifikācijas pakalpojumu sniegšanas informācijas sistēmu, iekārtu un procedūru drošības pārbaudes kārtību un termiņiem. |
| 2. | Cita informācija | Ja atsevišķas nozares pakalpojuma sniedzēju Likumprojektā noteiktais kvalificētas personas elektroniskās identifikācijas līmenis neapmierina, piemēram, vēlēšanas, medicīnas nozare, pastāv iespēja atsevišķu nozaru pakalpojumu regulējošajos speciālajos normatīvajos aktos noteikt, ka izmantojama tikai paaugstinātas drošības kvalificēta personas elektroniskā identifikācija.  Iekšlietu ministrijai nepieciešams izvērtēt nepieciešamību veikt grozījumus „Personu apliecinošu dokumentu likuma”, lai nepārprotami noteiktu personas apliecības atbilstību elektroniskās identifikācijas līdzeklim. |

|  |
| --- |
| V. Tiesību akta projekta atbilstība Latvijas Republikas starptautiskajām saistībām |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un šīs līdzdalības rezultāti** | | |
| 1. | Sabiedrības informēšana par projekta izstrādes uzsākšanu | Likumprojekts tika prezentēts 2012.gada 4.jūnija Informācijas un komunikācijas tehnoloģijas nozares ekspertu padomē. |
| 2. | Sabiedrības līdzdalība projekta izstrādē | Ņemot vērā Latvijas atvērto tehnoloģiju asociācijas (turpmāk – LATA), biedrības „Latvijas Informācijas un komunikācijas tehnoloģijas asociācija” (turpmāk – LIKTA) un Latvijas Tirdzniecības un rūpniecības kameras (turpmāk – LTRK) paustos iebildumus, Likumprojekta izstrādei tikai pieaicināti eksperti no LIKTA, LATA un Latvijas Komercbanku asociācijas. |
| 3. | Sabiedrības līdzdalības rezultāti | Augstāk minētās nevalstiskās organizācijas atbalsta Likumprojekta tālāko virzību.  Galvenie nevalstisko organizāciju priekšlikumi skāra izmantojamo terminoloģiju, tehnoloģisko risinājumu neierobežošanu, atbildības sadalījumu, identifikācijas pakalpojumu organizatoriskos un drošības jautājumus un civiltiesiskās atbildības apdrošināšanas problēmas.  Nevalstisko organizāciju priekšlikumi tika ņemti vērā iestrādājot attiecīgos labojumus Likumprojektā. |
| 4. | Saeimas un ekspertu līdzdalība | 2012.gada 5.novembrī tika organizēta Informācijas un komunikācijas tehnoloģijas nozares ekspertu padomes sēde, kurā tika pieaicināti eksperti no LATA, LIKTA, LTRK un Latvijas Komercbanku asociācijas. Sēdē tika apspriesta labotā Likumprojekta redakcija. Sēdes dalībnieki vienojās, ka par likumprojektu principiālu iebildumu nav, un VARAM likumprojektu var virzīt izsludināšanai Valsts sekretāru sanāksmē. |
| 5. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Likumprojekts attiecas uz institūcijām, kuras sniedz elektroniskos pakalpojumus un nodrošina elektroniskās identifikācijas pakalpojumus. |
| 2. | Projekta izpildes ietekme uz pārvaldes funkcijām | Latvijā būs nepieciešams izveidot jaunu iestādi vai deleģēt papildus funkcijas jau esošai iestādei, lai veiktu kvalificētu un paaugstinātas drošības kvalificētu personas elektroniskās identifikācijas pakalpojumu sniedzēju uzraudzību. |
| 3. | Projekta izpildes ietekme uz pārvaldes institucionālo struktūru.  Jaunu institūciju izveide | Projekts šo jomu neskar |
| 4. | Projekta izpildes ietekme uz pārvaldes institucionālo struktūru.  Esošu institūciju likvidācija | Projekts šo jomu neskar |
| 5. | Projekta izpildes ietekme uz pārvaldes institucionālo struktūru.  Esošu institūciju reorganizācija | Projekts šo jomu neskar |
| 6. | Cita informācija | Nav |

Vides aizsardzības un

reģionālās attīstības ministrs E.Sprūdžs

Vīza:

Vides aizsardzības un

reģionālās attīstības ministrijas valsts sekretārs A.Antonovs

03.04.2013 10:21

R.Guds

66016525, Rihards.Guds@varam.gov.lv